Nordjyllands Politi havde tirsdag hunde på marken og en drone i luften for at finde den 43-årige mand, der har været savnet siden natten til fredag i sidste uge.

En kyststrækning blev tirsdag gennemsøgt med en af politiets droner og politihunde gennemsøgte en mark ved Jerup Strand, men desværre uden at det førte til fremskridt i sagen som den 43-årige mand, der har været forsvundet siden torsdag 8. april. Det fortæller fungerende politikommissær Morten Axelsen fra Nordjyllands Politi i Frederikshavn. - Dagens aktion var en opfølgning på de henvendelser, vi har fået i sagen, men den bragte ikke noget nyt. Så vi vil fortsat meget gerne høre fra folk, der har oplysninger i forbindelse med den forsvundne mand, siger han. Kig efter ham i sommerhusområde Muligvis kan han, siger Morten Axelsen, være søgt nordpå mod det nærliggende sommerhusområde ved navn Napstjert – og måske endda videre nordpå derfra i retning mod Aalbæk. Derfor opfordrer politikommissæren særligt borgerne i disse områder til at kigge efter manden – det gælder ikke mindst borgere, der har sommerhuse og fritidshuse i området opfordres til at kigge i udhuse, redskabsskure og lignende. Politiet frygter, at den 43-årige ikke kan tage vare på sig selv, og han bliver nu efterlyst med navn og billede i håb om, at nogle genkender ham. Nordjyllands Politi kan kontaktes på telefonnummer 114.